CELEX: 
Language: lt
Date: 2020-12-18 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos direktyva (ES) 2018/1972 papildoma nustatomu bendru didžiausiu Sąjungos masto judriojo ryšio balso skambučių užbaigimo paslaugų tarifu ir bendru didžiausiu Sąjungos masto fiksuotojo ryšio balso skambučių užbaigimo paslaugų tarifu

AIŠKINAMASIS MEMORANDUMAS
            
            
               1.DELEGUOTOJO AKTO APLINKYBĖS
            
            
               Siūlomų veiksmų teisinis pagrindas ir tikslas
            
            
               Šiuo deleguotuoju reglamentu nustatomas bendras didžiausias Sąjungos masto judriojo ryšio balso skambučių užbaigimo paslaugų tarifas ir bendras didžiausias Sąjungos masto fiksuotojo ryšio balso skambučių užbaigimo paslaugų tarifas, kurie bus taikomi visiems skambučių užbaigimo fiksuotojo ir judriojo ryšio tinkluose paslaugų teikėjams visoje Sąjungoje. Balso skambučių užbaigimo paslaugų tarifai yra didmeniniai tarifai, kuriuos elektroninių ryšių operatoriai taiko vieni kitiems už balso skambučių užbaigimo paslaugas savo atitinkamuose tinkluose.
            
            
               Europos elektroninių ryšių kodekso
                  1
                (toliau – EERK arba Kodeksas) 75 straipsnyje reikalaujama, kad Komisija iki 2020 m. gruodžio 31 d. priimtų deleguotąjį aktą, kuriuo būtų nustatytas bendras didžiausias Sąjungos masto judriojo ryšio balso skambučių užbaigimo paslaugų tarifas ir bendras didžiausias Sąjungos masto fiksuotojo ryšio balso skambučių užbaigimo paslaugų tarifas. 75 straipsnyje numatyta, kad, nustatydama bendrus didžiausius Sąjungos masto balso skambučių užbaigimo paslaugų tarifus, Komisija turi laikytis III priede nustatytų principų, techninių kriterijų ir parametrų. 75 straipsnio 2 ir 3 dalyse reikalaujama, kad Komisija kas penkerius metus peržiūrėtų deleguotąjį aktą ir kiekvienu tokiu atveju apsvarstytų, ar vis dar būtina nustatyti bendrus didžiausius Sąjungos masto balso skambučių užbaigimo paslaugų tarifus. 
            
            
               Šio deleguotojo akto tikslas – visiškai suderinti fiksuotojo ryšio skambučių užbaigimo paslaugų tarifus (FTR) ir judriojo ryšio skambučių užbaigimo paslaugų tarifus (MTR), o tai sustiprins vidaus rinkos plėtrą ir gerokai sumažins kliūtis valstybių narių tarpusavio prekybai Sąjungoje. Be to, atsižvelgiant į tai, kad nacionalinės reguliavimo institucijos (NRI) nebebus kompetentingos reguliuoti skambučių užbaigimo paslaugų tarifų, nes šie tarifai reguliuojami Sąjungos lygmeniu, ir todėl nebereikės kurti sąnaudų modelių veiksmingiems tarifams apskaičiuoti ir reguliariai jų atnaujinti, šiuo deleguotuoju aktu bus gerokai sumažinta joms tenkanti administracinė našta. 
            
            
               Deleguotojo akto bendrosios aplinkybės
            
            
               MTR ir FTR Sąjungoje reguliuojami maždaug 20 metų. Judriojo ir fiksuotojo ryšio skambučių užbaigimo paslaugų rinkas Komisija įtraukė į 2003 m. rekomendaciją, kurioje pateiktas rinkų, kurioms gali būti taikomas ex ante reguliavimas, sąrašas
                  2
                (toliau – Rekomendacija dėl atitinkamų rinkų). Vėliau 2007
                  3
                ir 2014 m.
                  4
               . priimtose rekomendacijose dėl atitinkamų rinkų Komisija rekomendavo NRI toliau reguliuoti šias rinkas. Tačiau reikia pažymėti, kad skambučių užbaigimo paslaugų rinkos nebus įtrauktos į rinkų, kurioms gali būti taikomas ex ante reguliavimas, sąrašą naujoje Rekomendacijoje dėl atitinkamų rinkų, kuri bus priimta kartu su šiuo reglamentu iki 2020 m. gruodžio mėn., nes taikant Sąjungos masto balso skambučių užbaigimo paslaugų tarifus, kaip nustatyta šiame reglamente, bus apribotos judriojo ir fiksuotojo ryšio operatorių galimybės nustatyti pernelyg didelius skambučių užbaigimo paslaugų tarifus. Todėl skambučių užbaigimo paslaugų rinkos Sąjungos lygmeniu jau nebeatitiktų trijų kriterijų testo.
            
            
               2009 m. Komisija priėmė rekomendaciją dėl skambučių užbaigimo fiksuotojo ir judriojo ryšio tinkluose tarifų reguliavimo tvarkos Sąjungoje (toliau – Rekomendacija dėl skambučių užbaigimo tarifų)
                  5
               . Rekomendacija dėl skambučių užbaigimo tarifų buvo siekiama užtikrinti suderintą Prieigos direktyvos 13 straipsnyje nustatyto kainų kontrolės įpareigojimo taikymą
                  6
               . Rekomendacija dėl skambučių užbaigimo tarifų pateikta bendra į sąnaudas orientuotų skambučių užbaigimo tarifų apskaičiavimo metodika, pagal kurią buvo galima susigrąžinti tik sąnaudas, kurias patirtų efektyviai veikiantis operatorius (vadinamasis grynasis „iš apačios į viršų“ ilgojo laikotarpio papildomųjų sąnaudų modelis, arba grynasis BU-LRIC
                  7
               ). 2018 m. paskelbtoje Rekomendacijos dėl skambučių užbaigimo tarifų vertinimo ataskaitoje
                  8
                padaryta išvada, kad skambučių užbaigimo tarifų lygis Sąjungoje vis dar skiriasi ir kad jie kenkia vidaus rinkos skatinimui, iškraipo konkurenciją ir mažina reguliavimo nuspėjamumą bei teisinį tikrumą Sąjungoje.
            
            
               2.KONSULTACIJOS PRIEŠ PRIIMANT AKTĄ
            
            
               
                     9
                  Atviros viešos konsultacijos 
            
            
               Kodekso 75 straipsnyje numatyta, kad Sąjungoje „visiems judriojo ar fiksuotojo ryšio balso skambučių užbaigimo paslaugų teikėjams“ nustatomi bendri didžiausi Sąjungos masto skambučių užbaigimo paslaugų tarifai, ir atitinkamame priede apibrėžiami principai, kriterijai ir parametrai, kurių Komisija turėtų laikytis juos nustatydama. Tačiau tam tikri bendrų didžiausių Sąjungos masto balso skambučių užbaigimo paslaugų tarifų įgyvendinimo aspektai, pavyzdžiui, tikslios paslaugų, kurioms šis tarifas taikomas, apibrėžtys arba pereinamojo laikotarpio taikymas, nustatomi deleguotuoju aktu, kad būtų galima atlikti patikslinimus valstybėse narėse, kai tai būtina remiantis anksčiau nustatytais tarifais.
            
            
               Prašyta, kad konsultacijose nuomonę pareikštų elektroninių ryšių tinklų ir paslaugų teikėjai, NRI, Europos elektroninių ryšių reguliuotojų institucija (BEREC) ir kiti suinteresuotieji subjektai, pavyzdžiui, valdžios institucijos ir pramonės asociacijos, vartotojų asociacijos, ekspertų grupės, akademinė bendruomenė, advokatų kontoros, konsultacinės įmonės ir piliečiai. 
            
            
               Konsultacijos truko 12 savaičių – nuo 2019 m. liepos 26 d. iki lapkričio 8 d. – per Europos Komisijos viešų konsultacijų portale pateiktą klausimyną. Konsultacijų tikslas buvo surinkti atsiliepimus ir nuomones apie bendro didžiausio Sąjungos masto balso skambučių užbaigimo paslaugų tarifo įgyvendinimo aspektus, kad būtų užtikrintas nuoseklus, nuspėjamas, veiksmingas ir skaidrus įgyvendinimas. Konsultacijos apėmė techninius klausimus, daugiausia skirtus didelę patirtį rinkoje turintiems suinteresuotiesiems subjektams, pavyzdžiui, NRI, BEREC, pramonės ir vartotojų asociacijoms ir operatoriams. Į jas taip pat įtraukti kiti su įgyvendinimu susiję klausimai, pavyzdžiui, pereinamojo laikotarpio poreikis skirtingose valstybėse narėse, su kainomis nesusijusių įpareigojimų poreikis arba tai, kaip ilgainiui būtų galima geriausiai pasiekti ekonomiškai efektyvius bendrus didžiausius Sąjungos masto balso skambučių užbaigimo paslaugų tarifus.
            
            
               Dalyvavo 68 respondentai, įskaitant 32 įmones (daugiausia operatorius), šešias verslo asociacijas, 19 ES piliečių, vieną ne ES pilietį, devynias valdžios institucijas (NRI, ministerijas ir BEREC) ir vieną nevyriausybinę organizaciją. Atsakymai gauti iš 22 valstybių narių. Į klausimyną atsakė trys Europos ekonominei erdvei (EEE) nepriklausančios įmonės. Kai kuriuos ES registruotus respondentus šiuo metu valdo ES nepriklausančių šalių akcininkai. Kai kuriuos atsakymus pateikė tos pačios ekonominės grupės patronuojamosios įmonės. 
            
            
               Konsultacijos su valstybėmis narėmis (ekspertų grupėje) 
            
            
               Siekiant padėti Komisijai parengti deleguotąjį aktą, kuriuo nustatomi bendri didžiausi Sąjungos masto balso skambučių užbaigimo paslaugų tarifai, 2019 m. lapkričio 6 d. suburta neoficiali ES balso skambučių užbaigimo tarifų ekspertų grupė. Pirmasis ekspertų grupės, sudarytos iš NRI atstovų, posėdis įvyko 2020 m. vasario 10 d. Briuselyje
                  10
               . Buvo atstovaujama šioms valstybėms narėms: Airijai, Austrijai, Belgijai, Bulgarijai, Čekijai, Italijai, Kiprui, Kroatijai, Lenkijai, Lietuvai, Maltai, Nyderlandams, Portugalijai, Prancūzijai, Rumunijai, Slovėnijai, Suomijai, Švedijai ir Vengrijai. Posėdyje buvo aptartos šios temos: skambučių užbaigimo paslaugų apibrėžtis, mišrios paslaugos, kainų mažinimo planas ir pereinamasis laikotarpis, skambučiai, inicijuojami iš trečiųjų šalių numerių, ir su kainomis nesusiję įpareigojimai. Po posėdžio 18 narių raštu atsakė į jiems po posėdžio išsiųstų klausimų sąrašą. 
            
            
               Antrasis ekspertų grupės posėdis įvyko 2020 m. rugsėjo 11 d. vaizdo konferencijos formatu
                  11
               . Buvo atstovaujama šioms valstybėms narėms: Airijai, Austrijai, Belgijai, Bulgarijai, Čekijai, Danijai, Graikijai, Ispanijai, Italijai, Kiprui, Kroatijai, Latvijai, Lenkijai, Lietuvai, Liuksemburgui, Maltai, Portugalijai, Prancūzijai, Rumunijai, Slovakijai, Slovėnijai, Suomijai, Švedijai, Vengrijai ir Vokietijai. Grupė aptarė Komisijos tarnybų pateiktus deleguotojo akto ir pridedamo Komisijos tarnybų darbinio dokumento projektus, visų pirma šiuos aspektus: susijusių priemonių įtraukimą į skambučių užbaigimo paslaugų apibrėžtį; skambučių negeografiniais numeriais, išskyrus judriojo ryšio, traktavimą; iš trečiųjų šalių inicijuotų skambučių įtraukimo į deleguotojo akto taikymo sritį kriterijus ir bendrų didžiausių Sąjungos masto fiksuotojo ir judriojo ryšio balso skambučių užbaigimo paslaugų tarifų įgyvendinimą. Po posėdžio 12 narių pateikė rašytines pastabas, kuriose apibendrinta arba papildyta posėdyje pateikta grįžtamoji informacija.
            
            
               2020 m. lapkričio 11 d. peržiūrėtais deleguotojo akto ir Komisijos tarnybų darbinio dokumento projektais buvo pasidalyta su ekspertų grupe. Keletas narių pastabas pateikė iki lapkričio 18 d., o galutiniai projektai ekspertų grupei pristatyti 2020 m. gruodžio 7 d.
            
         
         
            
               BEREC nuomonė
            
            
               2020 m. spalio 15 d. BEREC pateikė nuomonę dėl deleguotojo akto projekto (pateikto 2020 m. liepos 29 d. kartu su pridedamu Komisijos tarnybų darbiniu dokumentu).
            
            
               BEREC pritarė siūlomai skambučių užbaigimo paslaugų apibrėžčiai, grindžiamai numeriu, kuriuo skambinama, ir pasiūlė deleguotajame akte paaiškinti, kad „skambučiai, inicijuojami ir užbaigiami Sąjungoje“, turėtų būti susiję su skambučiais iš valstybių narių nacionalinių numeracijos planų numerių ir jais, o ne su fizine skambinančio asmens ar asmens, kuriam skambinama, vieta. 
            
            
               BEREC laikėsi nuomonės, kad jei Komisija skambučių užbaigimo paslaugų apibrėžtyje išlaikytų susijusias priemones, kurios nebuvo aiškiai įtrauktos į sąnaudų modelį, ji, siekdama užtikrinti sąnaudų padengimą, turėtų pasirūpinti, kad jų sąnaudos būtų padengtos iš saugos atsargos, pridėtos prie sąnaudų modelio rezultatų. 
            
            
               Dėl negeografinių numerių, išskyrus judriojo ryšio, įtraukimo į deleguotojo akto taikymo sritį BEREC nustatė, kad toks įtraukimas nėra pagrįstas, nes skambučiai į daugumą šių numeracijos intervalų, visų pirma dėl pridėtinės vertės paslaugų (PVS), neturi „užbaigimo monopolio“ požymių, todėl tarifų reguliavimas būtų nepagrįstas. BEREC sutiko, kad tam tikrų kitų negeografinių numerių, pavyzdžiui, fiksuotojo ryšio numerių arba skubios pagalbos tarnybų iškvietimo paslaugų, kainų reguliavimas vis dar gali būti pagrįstas.
            
            
               BEREC pritarė bendrų didžiausių Sąjungos masto skambučių užbaigimo paslaugų tarifų lygiui ir pasiūlytam įgyvendinimo mechanizmui (judriojo ryšio kainų mažinimo planas, pereinamasis laikotarpis fiksuotojo ryšio tinkle).
            
            
               BEREC taip pat pritarė nuostatai, kad į deleguotojo akto taikymo sritį būtų įtraukti visi iš trečiųjų šalių gaunami skambučiai, kurių tarifai yra lygiaverčiai Sąjungos masto skambučių užbaigimo paslaugų tarifams, nors nurodė, kad esama įgyvendinimo problemų, kurios galėtų labai pakenkti plačiam šio straipsnio taikymui, pavyzdžiui, dėl patikrinamos informacijos apie skambučių užbaigimo paslaugų tarifus, taikomus trečiosiose šalyse, teikimo. 
            
            
               Galiausiai BEREC pabrėžė, kad su kainomis nesusijusios taisomosios priemonės vis dar yra būtinos siekiant užtikrinti veiksmingą konkurenciją galutinės grandies skambučių užbaigimo paslaugų rinkose ir kad būtina, jog Komisija prieš įsigaliojant deleguotajam aktui apsvarstytų visus žinomus valstybių narių naujausius tarifus.
            
            
               Kodekso 75 straipsnyje nustatyta, kad Komisija turi kuo labiau atsižvelgti į BEREC nuomonę.
            
            
               Grįžtamasis ryšys: „Išsakykite savo nuomonę!“
            
            
               Nuo 2020 m. rugpjūčio 25 d. iki rugsėjo 22 d. suinteresuotieji subjektai buvo raginami pateikti atsiliepimus apie deleguotojo akto projektą, paskelbtą Komisijos portale „Išsakykite savo nuomonę!“. Gauti 49 atsiliepimai iš: 29 operatorių, 12 pramonės asociacijų, 2 NRI (UKE, NMHH), 1 Vokietijos federalinės ekonomikos ir energetikos ministerijos ir 5 piliečių (anoniminiai). Kai kurios įmonės pateikė daugiau nei vieną atsakymą (pvz., O2 CZ ir O2 SK). Visi atsakymai yra vieši
                  12
               .
            
            
               Stambūs operatoriai paprastai prašo didesnių tarifų ir ilgesnį laikotarpį taikomų kainų mažinimo planų; kai kurie iš jų kritikuoja pagrindinį sąnaudų modelį ir nurodo nepalankią investavimo aplinką ir ekonominius COVID-19 pandemijos padarinius. Alternatyvūs operatoriai ir virtualiojo judriojo ryšio tinklo operatoriai labai pritaria siūlomiems tarifams. Fiksuotojo ryšio operatoriai, ypač valstybėse narėse, kuriose fiksuotojo ryšio skambučių užbaigimo paslaugų tarifai yra dideli, paprašė didesnių fiksuotojo ryšio skambučių užbaigimo paslaugų tarifų. Vengrijos NRI iš esmės pritaria deleguotojo akto projektui, tačiau prašo pateikti tam tikrų paaiškinimų, o Lenkijos NRI daugiausia pabrėžia, kad reikia ilgesnio tikslinimo laikotarpio. Vokietijos federalinė ekonomikos ir energetikos ministerija, atsižvelgdama į COVID-19 padėtį, prašo peržiūrėti sąnaudų modelį ir nustatyti ilgesnį įgyvendinimo laikotarpį.
            
            
               Konsultacijos dėl sąnaudų modelio
            
            
               Atsižvelgiant į balso skambučių užbaigimo paslaugų rinkų ypatumus, Kodekse reikalaujama, kad skambučių užbaigimo paslaugų sąnaudos būtų apskaičiuojamos remiantis prognozuojamų ilgojo laikotarpio papildomųjų sąnaudų (LRIC) metodika. LRIC modeliai apima tik tas sąnaudas, kurios atsiranda nustatytu dydžiu padidinus tam tikros paslaugos teikimo apimtį. Papildomųjų sąnaudų metodu, pagal kurį atsižvelgiama tik į efektyviai patirtas sąnaudas, kurių nebūtų nutraukus papildomai apimčiai priskiriamos paslaugos teikimą (t. y. išvengiamas sąnaudas), skatinama efektyvi gamyba bei vartojimas ir mažinamas konkurencijos iškreipimo pavojus. 
            
            
               Siekdamos įvertinti didmeninių skambučių užbaigimo paslaugų teikimo Sąjungoje sąnaudas deleguotojo akto tikslais ir laikydamosi konkrečiai Kodekso III priede nustatytų reikalavimų, Komisijos tarnybos išorės konsultantui pavedė atlikti du nepriklausomus sąnaudų tyrimus: vieną susijusį su judriojo ryšio
                  13
               , kitą – su fiksuotojo ryšio
                  14
                tinklais. Buvo siekiama sukurti du atskirus sąnaudų modelius, pagal kuriuos būtų įvertintos atitinkamai judriojo ryšio ir fiksuotojo ryšio skambučių užbaigimo paslaugų teikimo didmeninės sąnaudos. 
            
            
               Judriojo ryšio sąnaudų modelis buvo kuriamas nuo 2018 m. kovo mėn. vidurio iki 2019 m. liepos mėn. vidurio, o fiksuotojo ryšio sąnaudų modelis – nuo 2018 m. rugsėjo mėn. iki 2019 m. lapkričio mėn. Atliekant tyrimus buvo parengti 28 panašios struktūros modeliai, pagrįsti, kai tinkama, konkrečios šalies duomenimis, kuo labiau palengvinantys atitinkamų judriojo ir (arba) fiksuotojo ryšio didmeninių sąnaudų kiekvienoje šalyje, kurioje šie modeliai buvo sukurti, apskaičiavimą
                  15
               . Kai tinkama, modeliai grindžiami konkrečių šalių duomenimis, kitais atvejais – vidutinėmis ir (arba) bendromis vertėmis visoje ES ir EEE. 2019 m. liepos 24 d. paskelbtas judriojo ryšio sąnaudų modelis, o 2019 m. lapkričio 26 d. – fiksuotojo ryšio sąnaudų modelis.
            
            
               Dėl sąnaudų modelių buvo plačiai konsultuojamasi su NRI, operatoriais ir kitais suinteresuotaisiais subjektais. Per visą šio proceso laikotarpį buvo rengiami praktiniai seminarai ir konsultacijos. Su suinteresuotaisiais subjektais taip pat konsultuotasi dėl paties duomenų rinkimo struktūros ir turinio. Taip pat buvo įsteigtas abiejų projektų iniciatyvinis komitetas, kurį sudarė NRI ekspertai ir kuris reguliariai susitikdavo su Komisijos tarnybomis ir konsultantu
                  16
               .
            
            
               3.DELEGUOTOJO AKTO TEISINIAI ASPEKTAI
            
            
               Tinkama priemonė
            
            
               Atsižvelgiant į deleguotojo akto tikslą nustatyti bendrą didžiausią Sąjungos masto judriojo ryšio balso skambučių užbaigimo paslaugų tarifą ir bendrą didžiausią Sąjungos masto fiksuotojo ryšio balso skambučių užbaigimo paslaugų tarifą bet kuriam judriojo ryšio balso skambučių užbaigimo arba fiksuotojo ryšio balso skambučių užbaigimo paslaugų teikėjui, tinkamiausia priemonė yra deleguotasis reglamentas, kuris būtų tiesiogiai taikomas judriojo ir fiksuotojo ryšio balso skambučių užbaigimo paslaugų teikėjams. Tokia priemonė taip pat padėtų išvengti nereikalingo įgyvendinimo vėlavimo, kuris gali atsirasti, jei vėluojama priimti perkėlimo į nacionalinę teisę priemones.
            
         
         
            
               Santrauka 
            
            
               Deleguotąjį reglamentą sudaro toliau nurodyti pagrindiniai elementai.
            
            
               Jame pateikiamos judriojo ir fiksuotojo ryšio balso skambučių užbaigimo paslaugos apibrėžtys, pagal kurias skambučių užbaigimo paslaugos pagrindinis elementas yra numeris, kuriuo skambinama, t. y. numeris nacionaliniuose numeracijos planuose, atitinkantis Sąjungos teritorijai priklausančių geografinių vietovių E.164 šalių kodus. Numeris, kuriuo skambinama, taip pat yra elementas, naudojamas tam tikrai skambučių užbaigimo paslaugai klasifikuoti kaip fiksuotojo ryšio paslaugai (kai skambučiai užbaigiami pagal geografinius numerius arba negeografinius numerius, išskyrus judriojo ryšio paslaugas, kurios veikia kaip „tradicinės“ skambučių užbaigimo paslaugos, kai yra skambučių užbaigimo monopolis, t. y. fiksuotojo telefono ryšio ir skubios pagalbos tarnybų iškvietimo telefono numeriai) arba judriojo ryšio paslaugai (jei skambučiai užbaigiami judriojo ryšio numeriais). Skambučių užbaigimo paslaugos apima paslaugas, teikiamas pasitelkus bet kokią technologiją, kurią naudoja skambučių užbaigimo paslaugų teikėjas skambučiams užbaigti, ir reikalaujama, kad šis teikėjas teisiškai ir techniškai kontroliuotų numerį ir sujungtų bent su vienu, kitu nei jo paties, tinklu. Šios paslaugos neapima susijusių priemonių, išskyrus sujungimo prievadus. Įrenginių tarpusavio ryšys (M2M) į apibrėžtį neįtrauktas, nes paslaugos, teikiamos pagal M2M numeracijos intervalus, naudojamos ryšiui tarp įrenginių, o ne asmenų tarpusavio ryšiui – pastarasis yra viena iš sąlygų, kuri turėtų būti įvykdyta, kad paslauga patektų į šio reglamento taikymo sritį. 
            
            
               Šiame reglamente nustatyti tarifai taikomi skambučiams, inicijuotiems iš Sąjungos numerio ir juo užbaigtiems. Tai yra numeris, įtrauktas į nacionalinius numeracijos planus, atitinkančius Europos Sąjungos teritorijai priklausančių geografinių vietovių E.164 šalių kodus. Tarifai netaikomi skambučiams, inicijuotiems iš trečiųjų šalių numerių (kitų nei Sąjungos numeriai), išskyrus atvejus, kai tie skambučiai inicijuojami i) trečiosios šalies skambučių užbaigimo paslaugų teikėjo, kuris skambučiams, inicijuojamiems iš Sąjungos numerių ir užbaigiamiems jo tinkle, taiko skambučių užbaigimo tarifus, kurie yra ne didesni už deleguotajame akte nustatytus didžiausius (judriojo ir (arba) fiksuotojo ryšio) skambučių užbaigimo tarifus, arba ii) iš trečiosios šalies nacionalinio numeracijos plano numerio, įtraukto į šio reglamento priedą, kai tie skambučių užbaigimo tarifai yra nustatyti pagal sąnaudų modelio principus, lygiaverčius tiems, kurie nurodyti Kodekso 75 straipsnyje ir III priede. 
            
            
               Galutinis ekonomiškai efektyvus balso skambučių užbaigimo paslaugų tarifas grindžiamas konsultanto pagal Kodekso 75 straipsnyje ir III priede nustatytus principus, kriterijus ir parametrus parengtais sąnaudų modeliais, atskaitos tašku laikant šalį, kurioje sąnaudos yra didžiausios, kaip nustatyta sąnaudų modelyje, pridėjus saugos atsargą, kuri leidžia padengti sąnaudas visose valstybėse narėse. Galutiniai ekonomiškai efektyvūs tarifai yra 0,2 euro cento už minutę bendro didžiausio Sąjungos masto judriojo ryšio balso skambučių užbaigimo paslaugų tarifas ir 0,07 euro cento už minutę bendro didžiausio Sąjungos masto fiksuotojo ryšio balso skambučių užbaigimo paslaugų tarifas.
            
            
               Atsižvelgiant į tai, kad dabartiniai judriojo ryšio balso skambučių užbaigimo paslaugų tarifai vidutiniškai yra gerokai didesni už ekonomiškai efektyvų tarifą, į šį reglamentą įtrauktas trejų metų kainų mažinimo planas, kuris padės sklandžiai taikyti ekonomiškai efektyvų tarifą. Valstybių narių, kurioms taikomas kainų mažinimo planas, paslaugų teikėjai tuo laikotarpiu galės taikyti kitokius tarifus nei bendras didžiausias Sąjungos masto judriojo ryšio skambučių užbaigimo paslaugų tarifas. Kainų mažinimo plano taikymo laikotarpiu didžiausi judriojo ryšio balso skambučių užbaigimo paslaugų tarifai 2021 m. bus 0,7 euro cento, 2022 m. – 0,55 euro cento, 2023 m. – 0,4 euro cento, o nuo 2024 m. pasieks bendrą didžiausią 0,2 euro cento Sąjungos masto judriojo ryšio balso skambučių užbaigimo paslaugų tarifą. 
            
            
               Kai kuriose valstybėse narėse šiuo metu reguliuojami didžiausi judriojo ryšio balso skambučių užbaigimo paslaugų tarifai yra mažesni už kainų mažinimo plane nustatytus 2021, 2022 ir 2023 m. judriojo ryšio balso skambučių užbaigimo tarifus ir beveik atitinka bendrą didžiausią Sąjungos masto judriojo ryšio skambučių užbaigimo paslaugų tarifą. Siekiant išvengti galimo mažmeninių kainų padidėjimo tose valstybėse narėse dėl laikino reguliuojamų judriojo ryšio skambučių užbaigimo paslaugų tarifų padidinimo, turėtų būti galima toliau taikyti dabartinius reguliuojamus judriojo ryšio balso skambučių užbaigimo paslaugų tarifus tose valstybėse narėse iki metų, kuriais didžiausias skambučių užbaigimo judriojo ryšio tinkluose tarifas, nustatytas šiuo reglamentu tais metais, yra lygus arba mažesnis už tų valstybių narių galiojančius skambučių užbaigimo tarifus tais metais, išskyrus Kiprą, kuris šiuo metu taiko 0,17 euro cento tarifą. Judriojo ryšio balso skambučių užbaigimo paslaugų tarifas Kipre gali padidėti nuo dabartinių 0,17 euro cento iki 0,2 euro cento galutinio efektyvaus tarifo jau nuo šio reglamento taikymo pradžios 2021 m. 
            
            
               Tai reiškia, kad 2021 m. didžiausi judriojo ryšio balso skambučių užbaigimo paslaugų tarifai išliks dabartinio lygio (palyginimui išreikšti eurais) šiose valstybėse narėse: Švedijoje (0,207 euro cento), Portugalijoje (0,36 euro cento), Maltoje (0,4045 euro cento), Airijoje (0,43 euro cento), Vengrijoje (0,474 euro cento), Danijoje (0,517 euro cento), Nyderlanduose (0,581 euro cento), Kroatijoje (0,596 euro cento), Graikijoje (0,622 euro cento), Ispanijoje (0,64 euro cento) ir Italijoje (0,67 euro cento). Vėlesniais metais (2022–2023 m.) šiose valstybėse narėse bus pradėtas taikyti kainų mažinimo plano tarifas, kai jis pasieks lygį, atitinkantį galiojančius judriojo ryšio skambučių užbaigimo paslaugų tarifus šiose valstybėse narėse arba taps už juos mažesnis. Nuo 2024 m. visose valstybėse narėse taikomas 0,2 euro cento bendras didžiausias Sąjungos masto judriojo ryšio skambučių užbaigimo paslaugų tarifas. 
            
            
               Kalbant apie fiksuotojo ryšio balso skambučių užbaigimo paslaugų tarifus, atsižvelgiant į tai, kad dabartinis reguliuojamų fiksuotojo ryšio skambučių užbaigimo paslaugų tarifų vidurkis (išskyrus dvi šalis – Lenkiją ir Suomiją) yra artimas galutiniam ekonomiškai efektyviam tarifui, šiame reglamente jų mažinimo plano nenumatyta. Vietoj to, dėl didelių dabartinių fiksuotojo ryšio skambučių užbaigimo paslaugų tarifų ir galutinio ekonomiškai efektyvaus tarifo skirtumų į reglamentą įtrauktas 2021 m. pereinamasis laikotarpis. Pereinamasis laikotarpis leidžia palaipsniui prisitaikyti prie bendro didžiausio Sąjungos masto fiksuotojo ryšio balso skambučių užbaigimo paslaugų tarifo. 
            
            
               Pereinamojo laikotarpio suteikimas yra pagrįstas, kai dabartiniai fiksuotojo ryšio balso skambučių užbaigimo paslaugų tarifai yra gerokai didesni už bendrą didžiausią Sąjungos masto fiksuotojo ryšio balso skambučių užbaigimo paslaugų tarifą. Visose valstybėse narėse, išskyrus dvi valstybes nares, kuriose dabartinis fiksuotojo ryšio balso skambučių užbaigimo paslaugų tarifas yra didesnis nei 0,0875 euro cento (bendras didžiausias Sąjungos masto fiksuotojo ryšio balso skambučių užbaigimo paslaugų tarifas pridėjus 25 proc.), didžiausias fiksuotojo ryšio balso skambučių užbaigimo paslaugų tarifas 2021 m. turėtų būti lygus 20 proc. sumažintiems dabartiniams jų tarifams. Lenkijoje ir Suomijoje, kurios iki šiol nesilaikė Komisijos rekomendacijoje 2009/396/EB
                  17
                nustatytų principų ir šiuo metu taiko labai didelius fiksuotojo ryšio skambučių užbaigimo paslaugų tarifus, 20 proc. sumažinimas būtų nepakankamas siekiant bendro didžiausio Sąjungos masto fiksuotojo ryšio balso skambučių užbaigimo paslaugų tarifo. Todėl pereinamuoju laikotarpiu jų tarifas turėtų būti toks, kaip valstybės narės, kurioje pereinamuoju laikotarpiu taikomas didžiausias tarifas, išskyrus tas dvi valstybes nares. Gauti pereinamojo laikotarpio tarifai (palyginimui išreikšti eurais) yra tokie: Austrija (0,089 euro cento), Belgija (0,093 euro cento), Kroatija (0,075 euro cento), Čekija (0,099 euro cento), Suomija (0,111 euro cento), Latvija (0,076 euro cento), Lietuva (0,072 euro cento), Liuksemburgas (0,110 euro cento), Nyderlandai (0,111 euro cento), Lenkija (0,111 euro cento), Rumunija (0,078 euro cento) ir Slovakija (0,078 euro cento).
            
            
               Valstybėse narėse, kuriose po 20 proc. sumažinimo tarifas yra lygus ekonomiškai efektyviam galutiniam tarifui (0,07 euro cento) arba už jį mažesnis, pereinamojo laikotarpio tarifas nereikalingas. Todėl tarifai tose valstybėse narėse 2021 m. turi atitikti bendrą didžiausią Sąjungos masto fiksuotojo ryšio balso skambučių užbaigimo paslaugų tarifą
                  18
               .
            
            
               Šis reglamentas taikomas tik balso skambučių užbaigimo paslaugų teikėjams nustatytam kainos įpareigojimui. Su kainomis nesusijusiems įpareigojimams, kuriuos NRI nustato reguliuodamos rinkas savo teritorijoje, šis reglamentas netaikomas. 
            
            
               KOMISIJOS DELEGUOTASIS REGLAMENTAS (ES) …/...
            
            
               2020 12 18
            
            
               kuriuo Europos Parlamento ir Tarybos direktyva (ES) 2018/1972 papildoma nustatomu bendru didžiausiu Sąjungos masto judriojo ryšio balso skambučių užbaigimo paslaugų tarifu ir bendru didžiausiu Sąjungos masto fiksuotojo ryšio balso skambučių užbaigimo paslaugų tarifu
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2018 m. gruodžio 11 d. Europos Parlamento ir Tarybos direktyvą (ES) 2018/1972, kuria nustatomas Europos elektroninių ryšių kodeksas
                  19
               , ypač į jos 75 straipsnio 1 dalį,
            
            
               kadangi:
            
         
         
            
               (1)pagal Direktyvos (ES) 2018/1972 75 straipsnio 1 dalį Komisija deleguotuoju aktu turi nustatyti bendrą didžiausią Sąjungos masto balso skambučių užbaigimo paslaugų judriojo ryšio tinkluose tarifą ir bendrą didžiausią Sąjungos masto balso skambučių užbaigimo paslaugų fiksuotojo ryšio tinkluose tarifą, kad būtų sumažinta reguliavimo našta nuosekliai visoje Sąjungoje sprendžiant konkurencijos problemas, susijusias su didmeniniu balso skambučių užbaigimo paslaugų teikimu. Principai, kriterijai ir parametrai, kurių Komisija turėtų laikytis priimdama deleguotąjį aktą, išdėstyti tos direktyvos III priede;
            
            
               (2)šiuo reglamentu nedaroma poveikio nacionalinių reguliavimo institucijų (NRI) įgaliojimams apibrėžti atitinkamas rinkas, atitinkančias nacionalines aplinkybes, atlikti trijų kriterijų testą ir nustatyti kitas nei kainų kontrolė taisomąsias priemones pagal Kodekso 64 straipsnio 3 dalį, 67 ir 68 straipsnius. Taigi su kainomis nesusijusiems įpareigojimams, kuriuos NRI šiuo metu nustato didelę įtaką fiksuotojo arba judriojo ryšio skambučių užbaigimo paslaugų rinkoje turintiems operatoriams, šio reglamento įsigaliojimas poveikio neturės, todėl jie galios tol, kol bus peržiūrėti pagal Sąjungos ir nacionalines taisykles;
            
            
               (3)iš reguliavimo praktikos matyti, kad numeris, kuriuo užbaigiami judriojo arba fiksuotojo ryšio skambučiai, atlieka lemiamą vaidmenį užtikrinant paklausos pakeičiamumą ir konkurencinę balso skambučių užbaigimo paslaugų dinamiką, todėl tai yra pagrindinis elementas, dėl kurio atsiranda skambučių užbaigimo monopolis ir kuriuo pagrindžiamas reguliavimo poreikis. Todėl pagrindinis skambučių užbaigimo paslaugų apibrėžimo kriterijus turėtų būti numeracijos intervalas, t. y. ar skambutis teikiamas judriojo ryšio numeriu, jei teikiama judriojo ryšio balso skambučių užbaigimo paslauga, ar kito tipo numeriais, pavyzdžiui, geografiniais numeriais ir tam tikrais negeografiniais numeriais, kai teikiamos fiksuotojo ryšio balso skambučių užbaigimo paslaugos;
            
            
               (4)skambučių užbaigimo paslaugos turėtų apimti paslaugas, teikiamas pasitelkiant bet kokią technologiją, kurią naudoja skambučių užbaigimo paslaugų teikėjas balso skambučiams užbaigti, pavyzdžiui, 2G, 3G, 4G arba 5G tinkle ir (arba) „WiFi“, arba bet kokios rūšies fiksuotojo ryšio tinkle, neatsižvelgiant į skambučio kilmę;
            
            
               (5)bet kokia judriojo ar fiksuotojo ryšio skambučių užbaigimo paslauga apima skambutį užbaigiančio operatoriaus tinklo sujungimą bent su vienu, kitu nei jo paties, tinklu. Todėl balso skambučių užbaigimo paslaugų teikėjai turėtų būti laikomi paslaugų teikėjais, kurie turi techninę kontrolę ir juridinę teisę naudoti numerį, kuriuo skambinama, ir nukreipti skambutį gavėjui;
            
            
               (6)skambučių užbaigimo paslauga neturėtų apimti susijusių priemonių, kurių gali reikalauti tam tikri operatoriai arba būti reikalaujama tam tikrose valstybėse narėse skambučių užbaigimo paslaugoms teikti. Tačiau sujungimo prievadai, kurie šiuo metu yra reguliuojami daugelyje valstybių narių, yra esminiai bet kurio operatoriaus teikiamų skambučių užbaigimo paslaugų elementai, nes didėjant srautui reikia didinti tinklų sujungimo pajėgumus ir todėl jie turėtų būti įtraukti į skambučių užbaigimo paslaugos apibrėžtį. Balso skambučių užbaigimo paslaugų teikėjas neturėtų naudotojui taikyti jokių kitų sąnaudų, išskyrus atitinkamus šiuo reglamentu nustatytus tarifus už visas skambučių užbaigimo paslaugas savo tinkle;
            
            
               (7)balso skambučių užbaigimo paslaugos skambinant tam tikrais negeografiniais numeriais, pavyzdžiui, paslaugos, naudojamos teikiant padidinto tarifo paslaugas, nemokamas paslaugas ir bendrų sąnaudų paslaugas (dar vadinamas pridėtinės vertės paslaugomis), teikiamos ne kaip „tradicinės“ skambučių užbaigimo paslaugos, kai yra operatorių, kurie užbaigia skambutį, monopolija. Tokių paslaugų teikėjai turi tam tikrą derybinę galią ir gali derėtis dėl skambučių užbaigimo paslaugų tarifo pagal susitarimą dėl pajamų pasidalijimo. Todėl skambučių užbaigimo paslaugų teikėjai, nustatydami skambučių užbaigimo šiais negeografiniais numeriais mokesčius, kitaip nei skambučių užbaigimo geografiniais ar judriojo ryšio numeriais atveju, turi atsižvelgti į tam tikrus apribojimus. Todėl skambučių užbaigimas tokiais numeriais neturėtų būti įtrauktas į šio reglamento taikymo sritį. Numeracijos intervalai, būdingi įrenginių tarpusavio ryšiui (M2M), daugeliu atvejų nėra naudojami asmenų tarpusavio ryšiui teikti, nes tai yra duomenų srautas, o ne kalbinis srautas, todėl jie neturėtų būti įtraukti į šio reglamento taikymo sritį, nes ji apima tik kalbinį ryšį; 
            
            
               (8)balso skambučių užbaigimo paslaugos, teikiamos skambinant kitų rūšių negeografiniais numeriais, pavyzdžiui, numeriais, naudojamais fiksuotojo ryšio paslaugoms ir skubios pagalbos tarnybų iškvietimo paslaugoms, turi skambučių užbaigimo monopolijos požymių ir yra teikiamos fiksuotoje infrastruktūroje. Todėl jos turėtų patekti į šio reglamento taikymo sritį ir būti laikomos fiksuotojo ryšio balso skambučių užbaigimo paslaugomis; 
            
            
               (9)kai kurios operatorių teikiamos balso skambučių paslaugos negali būti klasifikuojamos kaip vien judriojo ryšio arba vien fiksuotojo ryšio paslaugos, bet yra mišrios paslaugos. Tokių mišrių paslaugų pavyzdys yra „namų erdvės“ paslaugos, kai skambučiai paprastai teikiami į fiksuotojo ryšio numerį per judriojo ryšio tinklą. Laikantis balso skambučių užbaigimo paslaugų apibrėžties, pagal kurią numeris, kuriuo skambinama, yra lemiamas kriterijus, tokios mišrios paslaugos turėtų būti laikomos skambučių užbaigimo judriojo arba fiksuotojo ryšio tinkluose paslaugomis, priklausomai nuo numerio, kuriuo skambinama;
            
            
               (10)reguliuojami balso skambučių užbaigimo paslaugų tarifai turėtų būti taikomi skambučiams, inicijuotiems iš numerio, įtraukto į nacionalinius numeracijos planus, atitinkančius Sąjungos teritorijai priklausančių geografinių vietovių E.164 šalių kodus (Sąjungos numeriai), ir tokiu numeriu užbaigtiems. Trečiųjų šalių numeriai yra visi numeriai, išskyrus Sąjungos numerius. Įtraukus skambučius, inicijuotus iš trečiosios šalies numerių ir užbaigiamus Sąjungos numeriu, tais atvejais, kai trečiosios šalies operatoriai taiko didesnius skambučių užbaigimo paslaugų tarifus nei bendri didžiausi Sąjungos masto balso skambučių užbaigimo paslaugų tarifai, arba kai tokie skambučių užbaigimo paslaugų tarifai nėra reguliuojami pagal ekonomiškai efektyvius principus, lygiaverčius Kodekso 75 straipsnyje ir III priede nustatytiems principams, galėtų būti pakenkta šio reglamento tikslams, visų pirma susijusiems su vidaus rinkos integracijos užtikrinimu;
            
            
               (11)dėl mažų reguliuojamų skambučių užbaigimo paslaugų tarifų, taikomų skambučiams, inicijuotiems iš trečiosios šalies numerių ir užbaigiamiems Sąjungos numeriais, ir didelių bei ekonomiškai neefektyvių skambučių užbaigimo paslaugų tarifų, taikomų skambučiams trečiųjų šalių numeriais, tikėtina, kad skambučių, inicijuojamų iš Sąjungos numerių ir užbaigiamų trečiųjų šalių numeriais, užbaigimo paslaugų tarifai būtų didesni, o tai turėtų neigiamą poveikį mažmeniniams tarifams Sąjungoje ir Sąjungos operatorių sąnaudų struktūrai. Esant nevienodam tokių trečiųjų šalių operatorių, kurie taiko didelius ir ekonomiškai neefektyvius skambučių užbaigimo paslaugų tarifus, užbaigtų skambučių poveikiui Sąjungos operatoriams, atsirastų Sąjungos operatorių sąnaudų struktūros disbalansas dėl veiksnių, kurių patys operatoriai negali kontroliuoti. Dėl didesnių skambučių į trečiąsias šalis užbaigimo paslaugų tarifų, kurie gali turėti neigiamą poveikį Sąjungos vartotojams ir ypač įmonėms, greičiausiai nebūtų galimybės atsirasti visos Europos mažmeninėms paslaugoms, apimančioms skambučius tam tikrų trečiųjų šalių numeriais. Be to, tai iškraipytų konkurenciją, nes dėl didelių skambučių užbaigimo paslaugų tarifų, kai skambučiai užbaigiami trečiųjų šalių numeriais, sukeliamo asimetrinio poveikio konkurencinės sąlygos įvairiems Sąjungos operatoriams skirtųsi, o tai galiausiai iškraipytų investavimo galimybes ir paskatas visoje Sąjungoje (ir investicijas į operatorius, ir operatorių vykdomas investicijas). Visi šie padariniai akivaizdžiai prieštarautų šio reglamento tikslams, t. y. skatinti bendrosios rinkos integraciją pašalinant operatorių tarpusavio iškraipymus, atsirandančius dėl skambučių užbaigimo paslaugų tarifų, taikomų gerokai viršijant sąnaudas;
            
            
               (12)siekiant atvirai, skaidriai ir nediskriminuojant taikyti bendrus didžiausius Sąjungos masto balso skambučių užbaigimo paslaugų tarifus ir apriboti iš trečiųjų šalių inicijuojamų skambučių neįtraukimą tik tuo, kas tikrai būtina siekiant užtikrinti vidaus rinkos tikslų įgyvendinimą ir proporcingumą, šiuo reglamentu nustatyti tarifai turėtų būti taikomi skambučiams, kurie inicijuojami iš trečiųjų šalių numerių ir užbaigiami Sąjungos numeriais, kai skambučių užbaigimo paslaugų tarifai, kuriuos trečiųjų šalių balso skambučių užbaigimo paslaugų teikėjai taiko skambučiams, inicijuotiems iš Sąjungos numerių, yra lygūs šiuo reglamentu nustatytiems didžiausiems balso skambučių užbaigimo paslaugų tarifams arba yra už juos mažesni. Fiksuotojo ryšio balso skambučių užbaigimo paslaugų tarifų pereinamuoju laikotarpiu 2021 m. ir judriojo ryšio balso skambučių užbaigimo paslaugų tarifų kainų mažinimo plano taikymo laikotarpiu (2021–2023 m.) atitinkami didžiausi judriojo ryšio skambučių užbaigimo paslaugų tarifai, dėl kurių bus pradėtas taikyti šis mechanizmas, bus tie, kurie yra nustatyti šio reglamento 4 straipsnio 2–5 dalyse. Atitinkami didžiausi fiksuotojo ryšio skambučių užbaigimo paslaugų tarifai, dėl kurių šis mechanizmas bus pradėtas taikyti 2021 m., bus tie, kurie yra nustatyti šio deleguotojo reglamento 5 straipsnio 2 dalyje. Balso skambučių užbaigimo paslaugų teikėjai Sąjungoje turėtų taikyti tokius tarifus remdamiesi tarifais, kuriuos taiko arba siūlo balso skambučių užbaigimo paslaugų teikėjai trečiosiose šalyse;
            
            
               (13)atsižvelgiant į tai, kad Sąjungos balso skambučių užbaigimo paslaugų teikėjai ne visada gali žinoti skambučių užbaigimo tarifų, kuriuos taiko trečiųjų šalių operatoriai, lygį, paprastai pastarieji turėtų pateikti patikrinamą informaciją apie siūlomo skambučių užbaigimo paslaugų tarifo dydį. Kai tranzito paslaugų teikėjai (arba kiti tarpininkai) perparduoda skambučių užbaigimo paslaugas Sąjungos operatoriams, skambučių užbaigimo paslaugų tarifas, kurį taiko arba siūlo tie tranzito paslaugų teikėjai, būtų aktualus nustatant, ar jis yra ne didesnis už šiuo reglamentu nustatytus didžiausius balso skambučių užbaigimo paslaugų tarifus;
            
            
               (14)kai trečiųjų šalių operatoriai skambučiams, inicijuotiems iš Sąjungos numerių ir užbaigtiems trečiųjų šalių numeriais, nustato skambučių užbaigimo tarifus, kurie yra didesni už Sąjungos masto skambučių užbaigimo paslaugų tarifus, šiuo reglamentu nustatyti tarifai taip pat turėtų būti taikomi skambučiams, inicijuotiems iš trečiosios šalies numerių ir užbaigtiems Sąjungos numeriais, jei Komisija, remdamasi tokių trečiųjų šalių jai pateikta informacija, nustato, kad skambučių užbaigimo paslaugų tarifų reguliavimas šiose šalyse grindžiamas principais, lygiaverčiais Direktyvos (ES) 2018/1972 75 straipsnyje ir III priede nustatytiems principams. Trečiųjų šalių, kurios atitinka tokius reikalavimus, sąrašas vėliau turėtų būti įtrauktas į šį reglamentą ir tinkamai atnaujinamas; 
            
            
               (15)kadangi nuo skambučio kilmės priklausytų, ar būtų taikomi Sąjungos masto skambučių užbaigimo paslaugų tarifai, labai svarbu, kad Sąjungos operatoriai galėtų nustatyti skambinančiojo kilmės šalį. Šiuo tikslu operatoriai gali remtis šalies kodu, nurodytu skambinančiai linijai nustatyti (CLI). Siekiant užtikrinti teisingą šio reglamento taikymą, Sąjungos veiklos vykdytojai turėtų gauti galiojantį skambinančios linijos identifikavimo kodą, priskirtą kiekvienam gaunamam skambučiui. Tuomet Sąjungos operatoriai nebūtų įpareigoti skambučių užbaigimui taikyti Sąjungos masto skambučių užbaigimo paslaugų tarifų, jei nebūtų skambinančios linijos identifikavimo kodo, jis negaliotų ar būtų suklastotas;  
            
            
               (16)siekiant pagal Direktyvos (ES) 2018/1972 75 straipsnio 1 dalyje ir III priede nustatytus principus apskaičiuoti efektyvias balso skambučių užbaigimo hipotetiniame judriojo arba fiksuotojo ryšio tinkle Sąjungoje sąnaudas, atsižvelgiant į kiekvienos valstybės narės sąnaudas parengti du atitinkamai judriojo ir fiksuotojo ryšio skambučių užbaigimo sąnaudų modeliai;
            
            
               (17)remiantis konsultacijų metu gauta grįžtamąja informacija apie kiekvienos valstybės narės sąnaudas, buvo baigti rengti judriojo ir fiksuotojo ryšio tinklų sąnaudų modeliai. Pagal Direktyvos (ES) 2018/1972 III priedą sąnaudų modeliais nustatyti tarifai, grindžiami efektyviai veikiančio operatoriaus patirtų išlaidų padengimu. Todėl tarifai grindžiami tik papildomomis didmeninės balso skambučių užbaigimo paslaugos teikimo sąnaudomis, t. y. tik tomis su srautu susijusiomis sąnaudomis, kurių būtų išvengta, jei nebūtų didmeninės balso skambučių užbaigimo paslaugos;
            
            
               (18)bendri didžiausi Sąjungos masto judriojo ir fiksuotojo ryšio balso skambučių užbaigimo paslaugų tarifai buvo nustatyti atsižvelgiant į efektyvias sąnaudas šalyje, kurioje, pagal užsakytus sąnaudų modelius, sąnaudos yra didžiausios, taip užtikrinant sąnaudų susigrąžinimo visoje Sąjungoje principą ir vėliau pridedant nedidelę saugos atsargą, kad būtų galima atsižvelgti į galimus sąnaudų modelių netikslumus;
            
            
               (19)šiuo reglamentu nustatyti bendri didžiausi Sąjungos masto balso skambučių užbaigimo paslaugų tarifai turėtų būti pradėti taikyti praėjus dviem mėnesiams nuo jo įsigaliojimo, siekiant užtikrinti, kad operatoriai turėtų pakankamai laiko savo informacijai, sąskaitų faktūrų išrašymo ir apskaitos sistemoms pakoreguoti ir atlikti reikiamus susitarimų dėl tinklų sujungimo pakeitimus;
            
            
               (20)kai dabartiniai vidutiniai balso skambučių užbaigimo paslaugų tarifai Sąjungoje yra gerokai didesni už ateityje taikytinus tarifus, t. y. šiame reglamente nustatytus ekonomiškai efektyvius didžiausius Sąjungos masto balso skambučių užbaigimo paslaugų tarifus, turėtų būti taikomas kainų mažinimo planas, kuris yra įprasta reguliavimo praktika. Tokiais atvejais kainų mažinimo planas turėtų veiksmingai padėti taikyti mažesnius tarifus laikantis proporcingumo principo;
            
         
         
            
               (21)atsižvelgiant į šiuo metu valstybėse narėse taikomus vidutinius judriojo ryšio balso skambučių užbaigimo paslaugų tarifus, turėtų būti parengtas kainų mažinimo planas, kad būtų pasiektas bendras didžiausias Sąjungos masto judriojo ryšio balso skambučių užbaigimo paslaugų tarifas. Siekiant nustatyti pusiausvyrą tarp greito įgyvendinimo ir poreikio išvengti didelių trukdžių operatoriams, kainų mažinimo planas turėtų būti pradėtas taikyti nuo artimo dabartiniams judriojo ryšio skambučių užbaigimo paslaugų tarifų vidurkiams lygio ir per trejų metų laikotarpį kasmet mažėti, o 2024 m. pasiekti bendrą didžiausią Sąjungos masto judriojo ryšio balso skambučių užbaigimo paslaugų tarifą;
            
            
               (22)todėl šiuo reglamentu nustatomas trejų metų kainų mažinimo planas, pagal kurį 2024 m. pasiekiamas ekonomiškai efektyvus bendras didžiausias Sąjungos masto judriojo ryšio balso skambučių užbaigimo paslaugų tarifas. Paslaugų teikėjams valstybėse narėse, kurios taiko didesnius tarifus nei 2021 m. bendras didžiausias Sąjungos judriojo ryšio balso skambučių užbaigimo paslaugų tarifas, pereinamasis laikotarpis neturėtų būti reikalingas, nes kainų mažinimo planas atitinka bendro didžiausio Sąjungos masto judriojo ryšio balso skambučių užbaigimo paslaugų tarifo įgyvendinimo poveikio sušvelninimo tikslą;
            
            
               (23)kai kuriose valstybėse narėse šiuo metu reguliuojami didžiausi judriojo ryšio balso skambučių užbaigimo paslaugų tarifai yra mažesni už kainų mažinimo plane nustatytus 2021, 2022 ir 2023 m. judriojo ryšio balso skambučių užbaigimo paslaugų tarifus ir beveik atitinka bendrą didžiausią Sąjungos masto judriojo ryšio skambučių užbaigimo paslaugų tarifą. Siekiant išvengti galimo mažmeninių kainų padidėjimo tose valstybėse narėse dėl laikino reguliuojamų judriojo ryšio skambučių užbaigimo paslaugų tarifų padidinimo, tose valstybėse narėse turėtų būti galima toliau taikyti dabartinius reguliuojamus judriojo ryšio balso skambučių užbaigimo paslaugų tarifus iki metų, kuriais didžiausias judriojo ryšio skambučių užbaigimo paslaugų tarifas, nustatytas šiuo reglamentu tais metais, yra ne didesnis už tų valstybių narių skambučių užbaigimo paslaugų tarifus tais metais; 
            
            
               (24)kadangi šiuo metu taikomų fiksuotojo ryšio skambučių užbaigimo paslaugų tarifų vidurkis nuo šiame reglamente nustatyto bendro didžiausio Sąjungos masto fiksuotojo ryšio skambučių užbaigimo paslaugų tarifo skiriasi mažiau nei judriojo ryšio skambučių užbaigimo paslaugų tarifų vidurkis, fiksuotojo ryšio balso skambučių užbaigimo tarifų mažinimo plano taikyti neturėtų reikėti. Tačiau tikslinga nustatyti pereinamąjį laikotarpį tam tikroms valstybėms narėms, kad būtų galima užtikrinti sklandų perėjimą prie bendro didžiausio Sąjungos masto fiksuotojo ryšio balso skambučių užbaigimo paslaugų tarifo ir išvengti nereikalingo delsimo jį taikyti;
            
            
               (25)atsižvelgiant į dabartinius fiksuotojo ryšio skambučių užbaigimo paslaugų tarifus tam tikrose valstybėse narėse ir šiame reglamente nustatytą bendrą didžiausią Sąjungos masto fiksuotojo ryšio balso skambučių užbaigimo paslaugų tarifą, yra pagrįsta kai kurioms valstybėms narėms suteikti pereinamąjį laikotarpį. Pereinamasis laikotarpis turėtų prasidėti šio reglamento taikymo pradžios dieną ir turėtų baigtis 2021 m. gruodžio 31 d. Pereinamuoju laikotarpiu atitinkamose valstybėse narėse gali būti taikomi specialūs tarifai, kurie skiriasi nuo bendro didžiausio Sąjungos masto fiksuotojo ryšio balso skambučių užbaigimo paslaugų tarifo;
            
            
               (26)valstybėse narėse, kuriose dabartiniai fiksuotojo ryšio balso skambučių užbaigimo paslaugų tarifai yra gerokai didesni už bendrą didžiausią Sąjungos masto fiksuotojo ryšio balso skambučių užbaigimo paslaugų tarifą, pagrįsta nustatyti pereinamąjį laikotarpį, kad tuos tarifus būtų galima laipsniškai pakoreguoti. Visose valstybėse narėse, išskyrus dvi valstybes nares, kuriose dabartinis fiksuotojo ryšio balso skambučių užbaigimo tarifas yra didesnis nei 0,0875 euro cento (bendras didžiausias Sąjungos masto fiksuotojo ryšio balso skambučių užbaigimo paslaugų tarifas pridėjus 25 proc.), didžiausias fiksuotojo ryšio balso skambučių užbaigimo paslaugų tarifas 2021 m. turėtų būti lygus 20 proc. sumažintiems dabartiniams jų tarifams. Lenkijoje ir Suomijoje, kurios iki šiol nesilaikė Komisijos rekomendacijoje 2009/396/EB
                  20
                nustatytų principų ir šiuo metu taiko labai didelius fiksuotojo ryšio skambučių užbaigimo paslaugų tarifus, 20 proc. sumažinimas būtų nepakankamas siekiant bendro didžiausio Sąjungos masto fiksuotojo ryšio balso skambučių užbaigimo paslaugų tarifo. Todėl pereinamuoju laikotarpiu jų tarifas turėtų būti toks, kaip valstybės narės, kuriai pereinamuoju laikotarpiu taikomas didžiausias tarifas, išskyrus tas dvi valstybes nares. Likusioms valstybėms narėms, kuriose dabartiniai fiksuotojo ryšio skambučių užbaigimo paslaugų tarifai yra mažesni už bendrą didžiausią Sąjungos masto fiksuotojo ryšio balso skambučių užbaigimo paslaugų tarifą arba kuriose 20 proc. sumažinus jų tarifus jie būtų ne didesni už bendrą didžiausią Sąjungos masto fiksuotojo ryšio balso skambučių užbaigimo paslaugų tarifą, pereinamojo laikotarpio nustatyti nereikėtų;
            
            
               (27)pagal Direktyvos (ES) 2018/1972 75 straipsnio 1 dalį buvo konsultuojamasi su Europos elektroninių ryšių reguliuotojų institucija ir 2020 m. spalio 15 d. ji pateikė nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               1.Šiuo reglamentu nustatomas bendras didžiausias Sąjungos judriojo ryšio balso skambučių užbaigimo paslaugų tarifas ir bendras didžiausias Sąjungos masto fiksuotojo ryšio balso skambučių užbaigimo paslaugų tarifas, kurį už judriojo ir fiksuotojo ryšio balso skambučių užbaigimo paslaugas taiko didmeninių balso skambučių užbaigimo paslaugų teikėjai.
            
            
               2.Šiuo reglamentu nedaroma poveikio nacionalinių reguliavimo institucijų įgaliojimams pagal Direktyvos (ES) 2018/1972 64 straipsnio 3 dalį ir 67 bei 68 straipsnius.
            
            
               3.4 ir 5 straipsniai taikomi skambučiams, kurie inicijuojami iš Sąjungos numerių ir jais užbaigiami.
            
            
               4.4 ir 5 straipsniai taip pat taikomi skambučiams, inicijuotiems iš trečiosios šalies ir užbaigtiems Sąjungos numeriais, jei tenkinama viena iš šių dviejų sąlygų:
            
            
               (a)kai balso skambučių užbaigimo paslaugų teikėjas trečiojoje šalyje skambučiams, inicijuotiems iš Sąjungos numerių, taiko judriojo arba fiksuotojo ryšio balso skambučių užbaigimo tarifus, kurie yra ne didesni už atitinkamai 4 arba 5 straipsnyje nustatytus judriojo arba fiksuotojo ryšio skambučių užbaigimo paslaugų tarifus kiekvienais metais ir kiekvienoje valstybėje narėje, remiantis tarifais, kuriuos trečiųjų šalių balso skambučių užbaigimo paslaugų teikėjai taiko arba siūlo Sąjungos balso skambučių užbaigimo paslaugų teikėjams, arba
            
            
               (b)kai:
            
            
               (a)Komisija nustato, kad, remiantis trečiosios šalies pateikta informacija, skambučių užbaigimo tarifai skambučiams, inicijuotiems iš Sąjungos numerių ir užbaigtiems tos trečiosios šalies numeriais, yra reguliuojami vadovaujantis principais, lygiaverčiais Direktyvos (ES) 2018/1972 75 straipsnyje ir III priede nustatytiems principams, ir
            
            
               (b)ta trečioji šalis yra nurodyta šio reglamento priede pateiktame sąraše.
            
            
               5.4 ir 5 straipsniuose nustatomi mokesčiai už minutę (be PVM), o mokestis skaičiuojamas už sekundes.
            
            
               2 straipsnis
            
            
               1.Šiame reglamente vartojamų terminų apibrėžtys:
            
         
         
            
               (a)judriojo ryšio balso skambučių užbaigimo paslauga – didmeninė paslauga, kuri yra reikalinga skambučiams judriojo ryšio numeriais, kurie yra viešai priskirti numeracijos ištekliai, t. y. į nacionalinius numeracijos planus įtraukti numeriai, užbaigti ir kurią teikia operatoriai, galintys kontroliuoti skambučių užbaigimą ir nustatyti skambučių tokiais numeriais užbaigimo paslaugų tarifus, kai sujungiama bent su vienu tinklu, neatsižvelgiant į naudojamą technologiją, įskaitant sujungimo prievadus;
            
            
               (b)fiksuotojo ryšio balso skambučių užbaigimo paslauga – didmeninė paslauga, kuri yra reikalinga skambučiams geografiniais numeriais ir negeografiniais numeriais, naudojamais fiksuotojo ryšio paslaugoms teikti ir skubios pagalbos tarnyboms iškviesti, kurie yra viešai priskirti numeracijos ištekliai, t. y. į nacionalinius numeracijos planus įtraukti numeriai, užbaigti ir kurią teikia operatoriai, galintys kontroliuoti skambučių užbaigimą ir nustatyti skambučių tokiais numeriais užbaigimo paslaugų tarifus, kai sujungiama bent su vienu tinklu, neatsižvelgiant į naudojamą technologiją, įskaitant sujungimo prievadus;
            
            
               (c)Sąjungos numeris – į nacionalinius numeracijos planus įtrauktas numeris, atitinkantis Europos Sąjungos teritorijai priklausančių geografinių vietovių E.164 šalies kodą.
            
            
               3 straipsnis
            
            
               1.Judriojo arba fiksuotojo ryšio balso skambučių užbaigimo paslaugų teikėjas už skambučio užbaigimo galutiniam naudotojui jo tinkle paslaugą netaiko tarifų, didesnių už atitinkamą didžiausią balso skambučių užbaigimo paslaugų tarifą, nustatytą 4 arba 5 straipsnyje.
            
            
               2.Jei balso skambučių užbaigimo paslaugų tarifai šiuo metu nustatomi kita nei euro valiuta, didžiausi judriojo ir fiksuotojo ryšio balso skambučių užbaigimo paslaugų tarifai pagal 4 straipsnio 1, 2, 4 ir 5 dalis ir 5 straipsnio 1 dalį perskaičiuojami į nacionalinę valiutą pagal pagrindinio valiutos keitimo kurso, kurį Europos Centrinis Bankas paskelbė 2021 m. sausio 1 d., vasario 1 d. ir kovo 1 d. Europos Sąjungos oficialiajame leidinyje, vidurkį.
            
            
               3.Didžiausi judriojo ir fiksuotojo ryšio balso skambučių užbaigimo paslaugų tarifai, išreikšti kita nei euro valiuta, kasmet peržiūrimi ir atnaujinami iki kiekvienų metų sausio 1 d. pagal naujausią pagrindinio valiutos keitimo kurso, kurį Europos Centrinis Bankas paskelbė rugsėjo 1 d., spalio 1 d. ir lapkričio 1 d. Europos Sąjungos oficialiajame leidinyje, vidurkį.
            
            
               4 straipsnis
            
            
               1.Bendras didžiausias Sąjungos masto judriojo ryšio balso skambučių užbaigimo paslaugų tarifas yra 0,2 euro cento už minutę.
            
            
               2.Nukrypstant nuo 1 dalies, judriojo ryšio balso skambučių užbaigimo paslaugų teikėjai gali taikyti šiuos didžiausius judriojo ryšio balso skambučių užbaigimo paslaugų tarifus:
            
            
               (a)nuo [trečio mėnesio 1-os dienos po įsigaliojimo] iki 2021 m. gruodžio 31 d. 3 dalyje nenurodytose valstybėse narėse: 0,7 euro cento už minutę;
            
            
               (b)nuo 2022 m. sausio 1 d. iki 2022 m. gruodžio 31 d. 4 dalyje nenurodytose valstybėse narėse: 0,55 euro cento už minutę;
            
            
               (c)nuo 2023 m. sausio 1 d. iki 2023 m. gruodžio 31 d. 5 dalyje nenurodytose valstybėse narėse: 0,4 euro cento už minutę.
            
            
               3.Nukrypstant nuo 1 dalies, nuo [trečio mėnesio 1-os dienos po įsigaliojimo] iki 2021 m. gruodžio 31 d. judriojo ryšio balso skambučių užbaigimo paslaugų teikėjai gali taikyti šiuos didžiausius judriojo ryšio balso skambučių užbaigimo paslaugų tarifus šiose valstybėse narėse: 
            
            
               (a)0,045 HRK už minutę Kroatijoje; 
            
            
               (b)0,20 euro cento už minutę Kipre; 
            
            
               (c)0,0385 DKK už minutę Danijoje; 
            
            
               (d)0,622 euro cento už minutę Graikijoje; 
            
            
               (e)1,71 HUF už minutę Vengrijoje; 
            
            
               (f)0,43 euro cento už minutę Airijoje; 
            
         
         
            
               (g)0,67 euro cento už minutę Italijoje;
            
            
               (h)0,4045 euro cento už minutę Maltoje; 
            
            
               (i)0,581 euro cento už minutę Nyderlanduose; 
            
            
               (j)0,36 euro cento už minutę Portugalijoje; 
            
            
               (k)0,64 euro cento už minutę Ispanijoje; 
            
            
               (l)0,0216 SEK už minutę Švedijoje;
            
            
               4.Nukrypstant nuo 1 dalies, nuo 2022 m. sausio 1 d. iki 2022 m. gruodžio 31 d. judriojo ryšio balso skambučių užbaigimo paslaugų teikėjai gali taikyti šiuos didžiausius judriojo ryšio balso skambučių užbaigimo paslaugų tarifus šiose valstybėse narėse: 
            
            
               (a)0,20 euro cento už minutę Kipre; 
            
            
               (b)0,52 euro cento už minutę Danijoje; 
            
            
               (c)0,47 euro cento už minutę Vengrijoje; 
            
            
               (d)0,43 euro cento už minutę Airijoje; 
            
            
               (e)0,40 euro cento už minutę Maltoje; 
            
            
               (f)0,36 euro cento už minutę Portugalijoje;
            
            
               (g)0,21 euro cento už minutę Švedijoje.
            
            
               5.Nukrypstant nuo 1 dalies, nuo 2023 m. sausio 1 d. iki 2023 m. gruodžio 31 d. judriojo ryšio balso skambučių užbaigimo paslaugų teikėjai gali taikyti šiuos didžiausius judriojo ryšio balso skambučių užbaigimo paslaugų tarifus šiose valstybėse narėse: 
            
            
               (a)0,20 euro cento už minutę Kipre; 
            
            
               (b)0,36 euro cento už minutę Portugalijoje;
            
            
               (c)0,21 euro cento už minutę Švedijoje.
            
            
               5 straipsnis
            
            
               1.Bendras didžiausias Sąjungos masto fiksuotojo ryšio balso skambučių užbaigimo paslaugų tarifas yra 0,07 euro cento už minutę. 
            
         
         
            
               2.Nukrypstant nuo 1 dalies, nuo [trečio mėnesio 1-os dienos po įsigaliojimo] iki 2021 m. gruodžio 31 d. fiksuotojo ryšio balso skambučių užbaigimo paslaugų teikėjai gali taikyti šiuos didžiausius fiksuotojo ryšio balso skambučių užbaigimo paslaugų tarifus šiose valstybėse narėse: 
            
            
               (a)0,089 euro cento už minutę Austrijoje; 
            
            
               (b)0,093 euro cento už minutę Belgijoje;
            
            
               (c)0,0057 HRK už minutę Kroatijoje;
            
            
               (d)0,0264 CZK už minutę Čekijoje;
            
            
               (e)0,111 euro cento už minutę Suomijoje;
            
            
               (f)0,076 euro cento už minutę Latvijoje;
            
            
               (g)0,072 euro cento už minutę Lietuvoje;
            
            
               (h)0,110 euro cento už minutę Liuksemburge;
            
            
               (i)0,111 euro cento už minutę Nyderlanduose;
            
            
               (j)0,0164 PLN už minutę Lenkijoje;
            
            
               (k)0,078 euro cento už minutę Rumunijoje; 
            
            
               (l)0,078 euro cento už minutę Slovakijoje.
            
            
               6 straipsnis
            
            
               1.Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               2.Jis taikomas nuo [trečio mėnesio 1-os dienos po įsigaliojimo]. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2020 12 18
            
            
               
                     
                        
                        Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        Europos Parlamento ir Tarybos direktyva (ES) 2018/1972, kuria nustatomas Europos elektroninių ryšių kodeksas (OL L 321, 2018 12 17, p. 36).
               
               
                  
                     (2)
                  
                        2003 m. vasario 11 d. Komisijos rekomendacija dėl elektroninių ryšių sektoriaus atitinkamų produktų ir paslaugų rinkų, kurioms gali būti taikomas ex ante reguliavimas pagal Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (2003/311/EB), OL L 114, 2003 5 8, p. 45.
               
               
                  
                     (3)
                  
                        2007 m. gruodžio 17 d. Komisijos rekomendacija dėl elektroninių ryšių sektoriaus atitinkamų produktų ir paslaugų rinkų, kurioms gali būti taikomas ex ante reguliavimas pagal Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (2007/879/EB), OL L 344, 2007 12 28, p. 65.
               
               
                  
                     (4)
                  
                        2014 m. spalio 9 d. Komisijos rekomendacija dėl elektroninių ryšių sektoriaus atitinkamų produktų ir paslaugų rinkų, kurioms gali būti taikomas ex ante reguliavimas pagal Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (2014/710/ES), OL L 295, 2014 10 11, p. 79. 
               
               
                  
                     (5)
                  
                        2009 m. gegužės 7 d. Komisijos rekomendacija 2009/396/EB dėl skambučių užbaigimo fiksuotojo ir judriojo ryšio tinkluose tarifų reguliavimo ES (Rekomendacija dėl skambučių užbaigimo tarifų), OL L 124, 2009 5 20, p. 67.
               
               
                  
                     (6)
                  
                        2002 m. kovo 7 d. Europos Parlamento ir Tarybos direktyva 2002/19/EB dėl elektroninių ryšių tinklų ir susijusių priemonių sujungimo ir prieigos prie jų (Prieigos direktyva), OL L 108, 2002 4 24, p. 7, su pakeitimais, padarytais Direktyva 2009/140/EB, OL L 337, 2009 12 18, p. 37.
               
               
                  
                     (7)
                  
                        Grynuoju BU-LRIC metodu nustatyta, kad didmeninių skambučių užbaigimo paslaugų fiksuotojo ir judriojo ryšio rinkose sąnaudų apskaita turėtų leisti padengti tik sąnaudas, kurių būtų išvengta, jei didmeninė skambučių užbaigimo paslauga nebebūtų teikiama trečiosioms šalims.
               
               
                  
                     (8)
                  
                        Komisijos tarnybų darbinis dokumentas „2009 m. Komisijos rekomendacijos dėl skambučių užbaigimo tarifų (Rekomendacija 2009/396/EB) vertinimo ataskaita“ {SWD(2018) 464 final}. 
                  https://ec.europa.eu/newsroom/dae/document.cfm?doc_id=57662
                  . 
               
               
                  
                     (9)
                  
                        2019 m. gruodžio 11 d. paskelbta suvestinė ataskaita ir išsamūs atsakymai į viešų konsultacijų klausimus. Juos galima rasti čia: 
                  https://ec.europa.eu/digital-single-market/en/news/summary-report-public-consultation-voice-call-termination-rates
                  . 
                        2020 m. birželio 13 d. paskelbta apibendrinamoji ataskaita. Ji pateikta čia: 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                  . 
               
               
                  
                     (10)
                  
                        1-ojo ekspertų grupės posėdžio protokolas pateikiamas 
                  čia
                  .
               
               
                  
                     (11)
                  
                        2-ojo ekspertų grupės posėdžio protokolas pateikiamas 
                  čia
                  .
               
               
                  
                     (12)
                  
                        Žr. 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                  . 
               
               
                  
                     (13)
                  
                        Tyrimas SMART 2017/0091 Assessment of the cost of providing mobile telecom services in the EU/EEA countries („Telekomunikacijų paslaugų teikimo judriojo ryšio tinkluose ES ir EEE šalyse sąnaudų vertinimas“), „Axon Partners Group Consulting“, paskelbtas 2019 m. liepos 24 d., jį galite rasti 
                  čia
                  .
               
               
                  
                     (14)
                  
                        Tyrimas SMART 2018/0014 Assessment of the cost of providing wholesale voice call termination services on fixed networks in the EU/EEA countries („Didmeninių balso skambučių užbaigimo paslaugų teikimo fiksuotojo ryšio tinkluose ES ir EEE šalyse sąnaudų vertinimas“), paskelbtas 2019 m. lapkričio 26 d., jį galite rasti 
                  čia
                  .
               
               
                  
                     (15)
                  
                        Iš 31 ES ir EEE šalių, kurios iš pradžių buvo įtrauktos dėl turimų duomenų, buvo sukurti tik 28 sąnaudų modeliai. Islandija, Lichtenšteinas ir Liuksemburgas nusprendė nedalyvauti judriojo ryšio sąnaudų modelio duomenų rinkimo procese. Suomija, Islandija ir Lichtenšteinas nedalyvavo fiksuotojo ryšio sąnaudų modelio duomenų rinkimo procese.
               
               
                  
                     (16)
                  
                        Nagrinėjant judriojo ryšio sąnaudų modelį, be iniciatyvinio komiteto narių, taip pat dalyvavo BEREC tarptinklinio ryšio ekspertų darbo grupės ekspertai, nes pagal judriojo ryšio sąnaudų modelį taip pat apskaičiuotos didmeninės tarptinklinio ryšio sąnaudos.
               
               
                  
                     (17)
                  
                        2009 m. gegužės 7 d. Komisijos rekomendacija 2009/396/EB dėl skambučių užbaigimo fiksuotojo ir judriojo ryšio tinkluose tarifų reguliavimo ES (OL L 124, 2009 5 20, p. 67).
               
               
                  
                     (18)
                  
                        Tai taikoma Bulgarijai, Slovėnijai, Vengrijai, Prancūzijai ir Estijai, kuriose po 20 proc. sumažinimo tarifas bus ne didesnis kaip 0,07 euro cento.
               
               
                  
                     (19)
                  
                        OL L 321, 2018 12 17, p. 36.
               
               
                  
                     (20)
                  
                        2009 m. gegužės 7 d. Komisijos rekomendacija 2009/396/EB dėl skambučių užbaigimo fiksuotojo ir judriojo ryšio tinkluose tarifų reguliavimo ES (OL L 124, 2009 5 20, p. 67).
               
            
      
    ---documentbreak--- 
      
         
         
            
               PRIEDAS 
            
            
               Šio reglamento 1 straipsnio 4 dalies b punkte nurodytas trečiųjų šalių sąrašas:
            
            
               1.